ET

KOMISJONI OTSUS (EL, Euratom) 2017/1395,

26. juuli 2017,

millega nimetatakse ametisse Euroopa Parlamendi ja nõukogu määruse (EL, Euratom) nr 1141/2014 (mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist) artikliga 11 loodud sõltumatute väljapaistvate isikute komitee kaks liiget

EUROOPA KOMISJON,

võttes arvesse Euroopa Liidu toimimise lepingut, eriti selle artiklit 224,

võttes arvesse Euroopa Aatomienergiaühenduse asutamislepingut, eriti selle artiklit 106a,

võttes arvesse Euroopa Parlamendi ja nõukogu 22. oktoobri 2014. aasta määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist, (1) eriti selle artikli 11 lõiget 1,

ning arvestades järgmist:

Määrus (EL, Euratom) nr 1141/2014 näeb ette, et registreerimistingimusena peavad mõlemat liiki üksused nii oma programmides kui ka tegevuses järgima Euroopa Liidu lepingu artiklis 2 väljendatud Euroopa Liidu põhiväärtusi, milleks on inimväärikus, vabadus, demokraatia, võrdsus, õigusriik ja inimõiguste austamine, sealhulgas vähemuste hulka kuuluvate isikute õiguste austamine.

Sõltumatute väljapaistvate isikute komitee on loodud määruse (EL, Euratom) nr 1141/2014 artikli 11 lõike 1 alusel.

ON VASTU VÕTNUD KÄESOLEVA OTSUSE:

Artikkel 1

1. Sõltumatute väljapaistvate isikute komitee liikmeteks komitee tegutsemisaja lõppemiseni nimetatakse järgmised isikud:

2. Ametisse nimetamisel peab iga ametisse nimetatav liige allkirjastama käesoleva otsuse lisas esitatud avalduse sõltumatuse ja huvide konflikti puudumise kohta.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

(1) ELT L 317, 4.11.2014, lk 1.

LISA

AVALDUS SÕLTUMATUSE JA HUVIDE KONFLIKTI PUUDUMISE KOHTA

Mina, allakirjutanu, …, kinnitan, et olen võtnud teadmiseks Euroopa Parlamendi ja nõukogu määruse (EL, Euratom) nr 1141/2014 (mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist) artikli 11 lõike 1 ning olen sõltumatute väljapaistvate isikute komitee liikme ülesannete täitmisel täielikult sõltumatu ja järgin täiel määral nimetatud määruse norme. Ma ei taotle ega võta vastu juhiseid üheltki institutsioonilt või valitsuselt ega üheltki teiselt organilt, üksuselt või asutuselt. Ma hoidun igasugusest tegevusest, mis ei vasta minu ülesannete laadile. Kinnitan, et ma ei ole endale teadaolevalt olukorras, kus mul oleks huvide konflikt. Huvide konflikt esineb siis, kui minu kui sõltumatute väljapaistvate isikute komitee liikme ülesannete erapooletut ja objektiivset täitmist ohustavad perekonna, eraelu, poliitiliste, riiklike, filosoofiliste või usuliste sidemete või majanduslike huvidega seotud põhjused või mis tahes muud põhjused, mis tulenevad minu ja võimaliku vahendite saaja ühistest huvidest. Eelkõige kinnitan, et ma ei ole Euroopa Parlamendi, nõukogu ega komisjoni liige. Ma ei ole ühelgi valitaval ametikohal. Ma ei ole Euroopa Liidu ametnik ega teenistuja. Ma ei ole ega ole kunagi olnud Euroopa tasandi erakonna või Euroopa tasandi poliitilise sihtasutuse töötaja.

[Koht] …,

[KUUPÄEV + sõltumatute väljapaistvate isikute komitee nimetatud liikme ALLKIRI]